
Na osnovu člana 36. Statuta Grada Gračanica ("Službeni glasnik Grada Gračanica", broj 1/23), Budžeta Grada Gračanica za 2026. godinu („Službeni glasnik Grada Gračanica“, broj: 13/25 i 06/26), Člana 8.Programa utroška sredstava za finansiranje I sufinansiranje programa i projekata podrške marginaliziranim I ranjivim grupama iz Budžeta Grada Gračanica za 2026 godinu, br: 02-11-03481-2026 od 16.09.2026.godine, Gradonačelnik objavljuje:
J A V N I  P O Z I V
za finansiranje i sufinansiranje programa i projekata podrške marginaliziranim i ranjivim grupama iz Budžeta Grada Gračanica za 2026. godinu
1. Predmet i cilj Javnog poziva
Predmet Javnog poziva je dodjela budžetskih sredstava neprofitnim organizacijama za finansiranje i sufinansiranje programa i projekata koji se provode na području grada Gračanica i neposredno doprinose unapređenju kvaliteta života, socijalnoj uključenosti, zaštiti prava, dostupnosti podrške i smanjenju rizika od siromaštva i isključenosti marginaliziranih i ranjivih grupa.
Opći cilj Programa je osnažiti lokalne kapacitete za pružanje dostupnih, kvalitetnih i nediskriminatornih usluga i oblika podrške osobama i porodicama koje su, zbog dobi, invaliditeta, porodičnih okolnosti, materijalnog položaja ili drugih povezanih faktora, izložene povećanom riziku od socijalne isključenosti.
2. Prioritetne oblasti
Programi i projekti moraju biti usmjereni na najmanje jednu od sljedećih prioritetnih oblasti:
· podrška starijim osobama i penzionerima, posebno osobama u stanju socijalne potrebe, 
· podrška djeci i osobama s teškoćama u razvoju i drugim oblicima invaliditeta, njihovim roditeljima, starateljima i njegovateljima;
· podrška djeci bez roditeljskog staranja i mladima koji napuštaju alternativnu brigu, uključujući socijalnu integraciju, obrazovanje, osamostaljivanje i psihosocijalnu podršku;
· podrška slijepim i slabovidnim osobama, uključujući pristupačnost, samostalno življenje, rehabilitaciju, obrazovanje i uključivanje u život zajednice;
· humanitarna i socijalna podrška osobama i porodicama u stanju socijalne i materijalne potrebe, 
· podrška žrtvama nasilja u porodici
· podrška humanitarnim udruženjima
· podrška unapređenju položaja mladih.

Prednost imaju prijave koje odgovaraju na dokazanu potrebu većeg broja krajnjih korisnika sa područja grada Gračanica, uključuju rodnu ravnopravnost i pristupačnost, te posebno uzimaju u obzir višestruko ugrožene osobe.
3. Raspoloživa sredstva I finansijski okvir
	Element
	Iznos / pravilo

	Ukupna vrijednost Javnog poziva
	80.000,00KM

	Najniži iznos po prijavi
	3.000,00 KM

	

	Najviši iznos po prijavi
	25.000,00KM

	Broj odobrenih prijava po aplikantu
	Najviše jedna prijava




Grad Gračanica zadržava pravo da ne dodijeli sva raspoloživa sredstva ako prijave ne zadovolje propisane uslove i minimalni bodovni prag. Komisija može predložiti manji iznos od traženog samo uz obrazloženo usklađivanje budžeta koje ne mijenja cilj i ključne rezultate prijave. Aplikant prije potpisivanja ugovora potvrđuje da prihvata usklađeni budžet.
4. Period i mjesto realizacije
Program ili projekt mora se provoditi na području grada Gračanica, odnosno njegovi neposredni korisnici moraju pretežno biti osobe sa prebivalištem ili boravištem na području grada Gračanica. Realizacija i plaćanje troškova moraju biti završeni najkasnije do 31.12.2026. godine.
5. Pravo učešća
Prijavu mogu podnijeti udruženja i fondacije koja kumulativno ispunjavaju sljedeće uslove:
· upisana su u odgovarajući registar udruženja ili fondacija u Bosni i Hercegovini;
· statutarni ciljevi i registrovana djelatnost povezani su s prioritetima ovog Javnog poziva;
· imaju sjedište, registrovanu organizacionu jedinicu ili dokazano kontinuirano djelovanje i krajnje korisnike na području grada Gračanica;
· uredno su ispunila obaveze iz ranijih ugovora o finansiranju iz Budžeta Grada Gračanica;
· uredno ispunjavaju obaveze plaćanja poreza i doprinosa, odnosno nemaju zaposlenih ako se ta obaveza na njih ne odnosi;
· imaju uspostavljena interna pravila finansijskog upravljanja i kontrole, sprečavanja sukoba interesa i odgovarajuće organizacijske i ljudske kapacitete za realizaciju prijave;
· nisu u postupku stečaja, likvidacije ili prestanka rada i njihov račun nije blokiran;
· za iste aktivnosti i iste troškove nisu dobila sredstva iz drugog javnog izvora.
Partnerstva su dozvoljena. Nosilac prijave odgovara za cjelokupnu realizaciju i namjensko trošenje sredstava, a partner mora ispunjavati uslove koji su primjenjivi na njegovu ulogu u programu ili projektu.
6. Prihvatljive aktivnosti
· savjetodavne, psihosocijalne, edukativne, rehabilitacijske i inkluzivne aktivnosti;
· organizovanje dostupnih usluga podrške, pomoći u kući, pratnje, asistencije i podrške njegovateljima, u skladu s važećim propisima;
· aktivnosti socijalizacije, aktivnog starenja, samostalnog života i uključivanja u zajednicu;
· aktivnosti za djecu i mlade bez roditeljskog staranja i mlade koji napuštaju alternativnu brigu;
· nabavka i distribucija hrane, higijenskih, školskih i drugih osnovnih paketa pomoći prema unaprijed utvrđenim i provjerljivim kriterijima;
· unapređenje pristupačnosti informacija, komunikacije i sadržaja za osobe s invaliditetom;
· kampanje, zagovaranje i informisanje neposredno povezani s pravima i potrebama ciljnih grupa;
· manja nabavka opreme neophodne za realizaciju, ako je jasno opravdana i neposredno služi korisnicima.
7. Prihvatljivi i neprihvatljivi troškovi
7.1. Prihvatljivi troškovi
· troškovi materijala, potrošnog pribora i roba neposredno potrebnih za aktivnosti;
· troškovi humanitarnih paketa i druge pomoći u robi, uz evidenciju kriterija i korisnika;
· naknade stručnim osobama i angažovanom osoblju, razmjerne obimu poslova i tržišnim cijenama;
· troškovi prevoza korisnika i realizatora, prilagođenog prevoza i putni troškovi neposredno povezani s aktivnostima;
· zakup prostora i opreme za vrijeme provođenja aktivnosti;
· troškovi pristupačnosti, komunikacijskih pomagala, štampe i prilagođenih materijala;
· promotivni troškovi i troškovi vidljivosti u razumnom obimu;
· bankarske naknade, računovodstveni i drugi administrativni troškovi,
· oprema neophodna za realizaciju, najviše do 30% iznosa koji se traži od Grada, osim ako je priroda programa posebno obrazložena i Komisija prihvati odstupanje.
7.2. Neprihvatljivi troškovi
· novčane isplate krajnjim korisnicima, pozajmice i kreditiranje;
· dugovi, kamate, kazne, sudski troškovi i gubici po kursnim razlikama;
· porez na dodanu vrijednost koji korisnik može povratiti;
· kupovina zemljišta, objekata ili vozila te veći građevinski radovi;
· alkohol, duhanski proizvodi, reprezentacija, pokloni i protokolarni troškovi koji nisu nužni za rad s korisnicima;
· finansiranje političkih stranaka, izbornih, stranačkih ili vjersko-prozelitskih aktivnosti;
· troškovi koji su već finansirani iz drugog izvora ili nisu povezani s odobrenim aktivnostima;
· nabavke od povezanih osoba bez prethodnog prijavljivanja i odobrenja Grada.
8. Obavezna prijavna dokumentacija
· popunjen, potpisan i ovjeren prijavni obrazac s opisom programa ili projekta;
· detaljan budžet i narativno obrazloženje budžeta;
· plan aktivnosti, očekivanih rezultata, pokazatelja i promocije;
· administrativni podaci o aplikantu i finansijska identifikaciona forma;
· izjava o podobnosti, tačnosti podataka, nepostojanju dvostrukog finansiranja, sukoba interesa i prihvatanju uslova Javnog poziva;
· rješenje o registraciji i statut aplikanta, te partnera ako postoji;
· identifikacioni broj i dokaz o aktivnom transakcijskom računu;
· završni godišnji finansijski izvještaj za 2025. godinu, osim za organizacije registrovane u 2026. godini;
· narativni izvještaj o radu za 2025. godinu ili program rada za 2026. godinu za novoosnovane organizacije;
· uvjerenje nadležnog poreznog organa o izmirenim obavezama, ne starije od 90 dana, te dokaz o izmirenim doprinosima za zaposlene ili izjava da organizacija nema zaposlenih;
· kratke biografije voditelja i ključnih osoba angažovanih na realizaciji;

Dokumenti se dostavljaju u originalu ili ovjerenoj kopiji. Grad može prije potpisivanja ugovora od izabranog aplikanta zatražiti originale, dodatna uvjerenja i dokaze o navodima iz izjava. Lični podaci prikupljaju se samo u obimu potrebnom za provođenje postupka i čuvaju u skladu s propisima o zaštiti ličnih podataka.
9. Način podnošenja prijave
Prijava se dostavlja u jednom štampanom primjerku i jednoj elektronskoj kopiji na USB uređaju, u zatvorenoj koverti, preporučenom poštom ili lično na protokol Grada Gračanica, radnim danom od 08:00 do 15:00 sati, na adresu:
GRAD GRAČANICA
Služba za upravu, društvene djelatnosti,
boračko-invalidsku zaštitu i zajedničke poslove
Mula Mustafe Bašeskije broj 1
75320 Gračanica
Na koverti mora biti navedeno: "Prijava na Javni poziv za finansiranje/sufinansiranje programa i projekata podrške marginaliziranim i ranjivim grupama za 2026. godinu - NE OTVARATI", naziv prioritetne oblasti, puni naziv i adresa aplikanta te naziv programa ili projekta.
Javni poziv ostaje otvoren 10 dana  od dana objave. Krajnji rok za dostavljanje prijava: 28.09. 2026. godine do 15:00 sati.
Kod prijava dostavljenih poštom relevantan je datum poštanskog žiga, pod uslovom da je pošiljka predata pošti najkasnije posljednjeg dana roka. Prijave poslane elektronskom poštom, faksom ili na drugi način neće se razmatrati.
10. Administrativna provjera
Nadležna služba i/ili Komisija evidentira sve zaprimljene prijave i provjerava blagovremenost, potpunost, ispunjenost općih uslova i usklađenost prijave s predmetom Javnog poziva.
Neblagovremene prijave, prijave neovlaštenih aplikanata, prijave izvan prioritetnih oblasti, nepotpisane prijave odbacuju se. 

11. Kriteriji i bodovanje
	R.br.
	Kriterij
	Šta se ocjenjuje
	Maks.

	1.
	Relevantnost i doprinos prioritetima
	Dokazana potreba, usklađenost s ciljem Poziva, jasna ciljna grupa i obuhvat ranjivih korisnika 
	25

	2.
	Kvalitet programa/projekta
	Jasni ciljevi, logična povezanost aktivnosti, rezultata, pokazatelja i rokova; izvodljivost
	20

	3.
	Korist za krajnje korisnike i očekivani utjecaj
	Broj i struktura korisnika, intenzitet i dostupnost podrške, mjerljive promjene
	15

	4.
	Organizacijski i stručni kapaciteti
	Relevantno iskustvo, stručni tim, upravljanje i raspoloživi resursi
	10

	5.
	Budžet i troškovna učinkovitost
	Realnost, opravdanost, ekonomičnost i povezanost troškova s aktivnostima
	15

	6.
	Održivost, pristupačnost i nediskriminacija
	Nastavak koristi nakon finansiranja, rodna ravnopravnost, pristupačnost i zaštita korisnika
	10

	7.
	Partnerstvo i dodatni izvori
	Kvalitet partnerstva, vlastito učešće ili potvrđeno sufinansiranje; nije eliminatorni uslov
	5

	UKUPNO
	100



Za razmatranje za finansiranje prijava mora ostvariti najmanje 60 bodova ukupno I najmanje 15 bodova po kriteriju relevantnosti. Prijave se rangiraju prema broju bodova. Ako dvije ili više prijava imaju isti broj bodova, prednost ima prijava s više bodova za relevantnost, zatim za korist krajnjim korisnicima, a potom za troškovnu učinkovitost.







12. Postupak odabira i odlučivanja
Prijave će pregledati i ocijeniti Komisija koju imenuje Gradonačelnik, u skladu s kriterijima utvrđenim Javnim pozivom. Konačnu odluku o dodjeli sredstava donosi Gradonačelnik.
13. Ugovaranje, izvještavanje i kontrola
S odabranim korisnicima Gradonačelnik zaključuje ugovor kojim se uređuju namjena i način isplate sredstava, rokovi realizacije, izvještavanje, praćenje, kontrola i povrat neutrošenih ili nenamjenski utrošenih sredstava. Korisnik je dužan voditi odgovarajuću finansijsku evidenciju i Gradu omogućiti uvid u realizaciju programa ili projekta i pripadajuću dokumentaciju.

